यह सच है कि मानव ने अपनी प्रगति के तौर पर अपने लिए अधिकाधिक आराम और सुख- सुविधाएँ जुटाने की कोशिश की है। पर एक स्वस्थ संस्कृति आराम, सुख-सुविधा और मनोरंजन के साथ श्रम,परोपकार,लोककल्याण और चुनौतीपूर्ण जीवन को भी आदर्श के रूप में देखती है। दुर्भाग्य से आज आरामतलबी की चाह हमारे समाज का एक प्रमुख गुण बनता जा रहा है। हम देखते हैं कि तकनीकी साधनों के अभाव में पहले जो लोग बिना बिजली के पंखों के गर्मियां काट लेते थे वे अब आय और साधन-वृद्धि के साथ पंखे से कूलर और कूलर से एसी वातानुकूलन की चाह करने लगे हैं। बिजली की बढ़ती दर और गहराते जाते ऊर्जा संकट के बावजूद लोग अपने आराम और सुविधा की खातिर रसोईघर तक में बिजली उपकरणों के प्रयोग में संकोच नहीं करते। जो पहले द्वितीय श्रेणी के शयनयान आरक्षण से संतुष्ट हो जाते थे उनकी मांग अब वातानुकूलित शयनयानों के लिए इतनी बढ़ गई है कि तीन महीने पहले आरक्षण शुरू होने पर भी चंद मिनटों में ही उनके सारे आरक्षण समाप्त हो जाते हैं। अब लम्बी यात्राओं की तकलीफ से बचने के लिए हमारे इस विकासशील देश में भी अनेक लोग वायुयान-यात्रा को तरजीह देने लगे हैं।